En klasse fra Aalborghus Gymnasium kom tidligt søndag morgen hjem til Aalborg. Klassen blev fanget i Tyrkiet efter rejseselskabet Tyrkiet Eksperten gik konkurs lørdag. Hele lørdagen herskede der stadig stor uvished om, hvordan de mange strandede gæster i Tyrkiet skulle komme hjem, men nu har de første altså atter dansk grund under fødderne - Det er dejligt. Det var lidt en hård tur, men det er dejligt. Hvis vi var blevet en dag mere på hotellet dernede, så var de løbet tør for mad, siger Tille Kollerup Carlsen til TV2/Nord. Gymnasieklassen fra Aalborg kom hjem til Danmark med fly til Billund, og så bus videre til Aalborg. Dermed har eleverne rejst det meste af natten. - Vi tager det bare som en oplevelse. Der er nogen, der er trætte af, at vi skulle hjem, og andre de er bare helt vildt glade for at komme hjem, forklarer Tille Kollerup Carlsen til TV2/Nord, inden hun selv tog hjem til kæresten for at slappe af.

Opsummering:
En gymnasieklasse fra Aalborg er blandt de første, der er hjemme efter Tyrkiet Ekspertens konkurs.